Mees gesoekte mafiabaas ná 30 jaar gevangMatteo Messina Denaro is Maandag in ‘n gesondheidsfasiliteit in die Sisiliaanse hoofstad Palermo opgespoor- en in hegtenis geneem (Foto: Pietro Grasso, Twitter) Die polisie in Italië het Maandag ná ’n 30 jaar lange soektog die land se mees gesoekte mafiabaas vasgetrek. Matteo Messina Denaro (60) is by ’n gesondheidsfasiliteit in die Sisiliaanse hoofstad Palermo opgespoor, waar hy behandeling vir kolonkanker ontvang het. Hy het die behandeling onder ’n skuilnaam ondergaan. “Ek is Matteo Messina Denaro,” was sy woorde aan die polisie toe hulle hom vasgetrek het. Hy het nie die inhegtenisneming teengestaan nie. Beeldmateriaal het gewys hoe hy – met ’n roomkleurige hoed, sonbril en ’n bruin leerbaadjie met ’n roomkleurige skaapvelvoering – deur beamptes na ’n polisievoertuig begelei word. Daar kon gesien word hoe plaaslike inwoners staan en juig toe die polisie met hom wegry. Voor hierdie beeldmateriaal vrygestel is, was daar slegs een foto van hom aan die publiek beskikbaar wat uit die vroeë 1990’s dateer. Hy was sedert 1993 op die vlug. VIDEO. People clapping and cheering Carabinieri police in the streets of Palermo after the arrest of Italy's top mafia boss Matteo Messina Denaro after 30 years on the run – @repubblica pic.twitter.com/W6ptsXu7lL — Antonello Guerrera (@antoguerrera) January 16, 2023 ‘Uiters gevaarlik’ Denaro word as ’n genadelose mafiabaas beskryf wat eenkeer glo gespog het dat hy ’n “begraafplaas kan vul” met sy slagoffers. Hy was ’n leidende figuur in die Sisiliaanse mafia, of Cosa nostra soos lede na hulself verwys, wat in die bekende Godfather-flieks uitgebeeld word. Kriminoloog Anna Sergi aan die Universiteit van Essex in Engeland sê Messina Denaro was “die laaste en ware lid van die Sisiliaanse mafia wat oorgebly het”. Die Italiaanse eerste minister, Giorgia Meloni, het gesê Denaro was die “noemenswaardigste” mafiabaas en sy inhegtenisneming in sy geboorteland Sisilië is ’n “groot oorwinning” vir die staat in sy stryd teen georganiseerde misdaad. Messina Denaro is in hegtenis geneem ’n dag ná die 30ste herdenking van die inhegtenisneming van Salvatore “The Beast” Riina, die Sisiliaanse mafiabaas wat in 2017 gesterf het. Riina was nommer een op Italië se lys van mees gesoekte misdadigers en word van mafia-assosiasie, veelvuldige moorde en die gebruik van plofstof beskuldig. Opgelos in suur Messina Denaro is in absentia skuldig bevind dat hy die meesterbrein agter die 1993-bomaanvalle in Rome, Milaan en Florence was, waartydens tien mense dood is. Die aanvalle het gevolg net maande nadat die anti-mafia-regters Giovanni Falcone en Paolo Borsellino in soortgelyke aanvalle deur die mafia vermoor is. Hy is ook skuldig bevind aan die moord op ’n tiener, wat verwurg en sy liggaam in suur opgelos is nadat sy pa staatsgetuie geword het. Die inhegtenisneming van “’n uiters gevaarlike voortvlugtige” is “’n buitengewone dag vir die staat”, het Matteo Piantedosi, minister van binnelandse sake, gesê. Die polisie het in 2015 uitgevind Messina Denaro kommunikeer met sy naaste medewerkers deur klein, opgevoude papiernotatjies onder ’n klip by ’n plaas in Sisilië te versteek. Ondersoekers het dekades lank die huise en besighede van Messina Denaro se bekende bondgenote op die eiland deursoek. Sy bondgenote het veral wegkruipplekke in grotte of selfs bunkers binne geboue gehad waar Messina Denaro onder die skuilnaam “Diabolik” weggekruip het. Federico Varese, ’n professor in kriminologie aan die Oxford-universiteit, het gesê dit is “verbasend dat hy [Messina Denaro] na al die jare steeds in Palermo was”. “Maar dit maak sin. As jy wil voortgaan om ’n mate van mag uit te oefen, moet jy in die omtrek wees,” het hy gesê. L’arresto di Matteo Messina Denaro… pic.twitter.com/XfSK1rXRXh — Gianluca Abate (@Aba_Tweet) January 16, 2023